اوبرا عايده اوبرا كتبها المصرولوجى الفرنساوى مارييت باشا مدير الاثار المصريه ، و صاغها شعرياً الشاعر الطليانى انتونيو جيسلانزونى و لحنها الموسيقار الطليانى فيردى عشان تتعرض فى مصر بمناسبة افتتاح قناة السويس سنة 1869 فى عهد الخديوى اسماعيل. بتحكى الاوبرا قصة انتصار المصريين على الاحباش و وقوع قائد الجيش المصرى " راداميس " و الاميره الحبشيه " عايده " اللى اسرها الجيش المصرى فى الحرب فى غرام بعض فحاولو يهربو على الحبشه لكن فرعون مصر اكتشف خطتهم فحكم على راداميس بالاعدام. اوبرا عايده ماهياش عمل فنى مصرى لكن عمل فنى أوروبى ألحانه اوروبيه و كلماته بالطليانى و بتتعرض الاوبرا فى اماكن كتيره من العالم منها فيرونا فى ايطاليا بلد ملحنها اللى بتتعرض فيها الاوبرا فى مسرح مكشوف بطريقه دوريه. يوم 17 نوفمبر 1869 افتتحت قناة السويس و كان من مظاهر التحضير لحفلة الافتتاح الكبير للقناه تعبيد طريق الهرم و بنا دار الاوبرا الخديويه. و اتفتح مبنى الاوبرا يوم 29 نوفمبر سنة 1869 بعد ما اتبنت بسرعه فى اقل من خمس تشهر واتكلفت 160 الف جنيه بعد ما صممها المهندسين الطلاينه " بيترو افوسكانى " و " روتيسى ". الاوبرا كانت بتسع ل 850 متفرج و كان مكانها فى ميدان العتبه الحالى فى القاهره.